CELEX: 32017D0956
Language: sk
Date: 2017-05-29 00:00:00
Title: Rozhodnutie Rady (Euratom) 2017/956 z 29. mája 2017 o prijatí doplnkového výskumného programu na obdobie rokov 2016 – 2019 týkajúceho sa reaktora s vysokým tokom neutrónov, ktorý má vykonávať Spoločné výskumné centrum Európskeho spoločenstva pre atómovú energiu

7.6.2017   
            
            
               SK
            
            
               Úradný vestník Európskej únie
            
            
               L 144/23
            
         ROZHODNUTIE RADY (Euratom) 2017/956
   z 29. mája 2017
   o prijatí doplnkového výskumného programu na obdobie rokov 2016 – 2019 týkajúceho sa reaktora s vysokým tokom neutrónov, ktorý má vykonávať Spoločné výskumné centrum Európskeho spoločenstva pre atómovú energiu
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 7,
   so zreteľom na návrh Európskej komisie,
   po porade s Vedeckým a technickým výborom,
   keďže:
   
               (1)
            
            
               Reaktor s vysokým tokom neutrónov (ďalej len „HFR“ – high flux reactor) v Pettene je a určitý čas zostane v rámci Európskeho výskumného priestoru dôležitým prostriedkom, ktorý má Spoločenstvo k dispozícii na výskum v oblasti náuky o materiáloch, testovania materiálov, nukleárnej medicíny a bezpečnosti jadrových reaktorov.
            
         
               (2)
            
            
               Prevádzku HFR podporoval súbor doplnkových výskumných programov, z ktorých posledný (1) sa skončil 31. decembra 2015.
            
         
               (3)
            
            
               HFR bol naďalej v prevádzke po celý rok 2016 bez doplnkového výskumného programu, pričom sa čakalo na rokovania medzi subjektmi poverenými financujúcimi členskými štátmi. Keďže tieto snahy vyústili do dohody medzi dvomi vnútroštátnymi subjektmi, je potrebný nový doplnkový výskumný program na zaistenie pokračovania finančnej podpory HFR.
            
         
               (4)
            
            
               S cieľom zabezpečiť kontinuitu medzi doplnkovými výskumnými programami by sa toto rozhodnutie malo uplatňovať od 1. januára 2016. Z časti príspevkov podľa doplnkového výskumného programu HFR na obdobie rokov 2016 –2019 by malo byť dovolené uhradiť výdavky vynaložené počas roku 2016.
            
         
               (5)
            
            
               Vzhľadom na to, že HFR je nenahraditeľnou infraštruktúrou pre výskum Spoločenstva v oblasti bezpečnosti jadrových reaktorov, ochrany zdravia (vrátane vývoja lekárskych izotopov v rámci lekárskeho výskumu), jadrovej syntézy, základného výskumu, odbornej prípravy a nakladania s odpadom (vrátane bezpečnosti správania sa jadrových palív, ktoré sa používajú pre určité reaktorové systémy Únie s významom pre Európu), malo by sa v jeho prevádzke pokračovať do konca roku 2019 na základe doplnkového výskumného programu HFR na obdobie rokov 2016 – 2019.
            
         
               (6)
            
            
               Komisariát pre atómovú energiu a energiu z alternatívnych zdrojov (ďalej len „CEA“ – Commissariat à l'énergie atomique et aux énergies alternatives) a NRG: Skupina pre jadrový výskum a poradenstvo V.O.F. (ďalej len „NRG“ – NRG: Nuclear Research and consultancy Group V.O.F.) sa ako výkonné subjekty pre Francúzsko a Holandsko vzhľadom na svoj osobitný záujem týkajúci sa kapacity ožiarenia paliva v HFR dohodli, že budú financovať celý doplnkový výskumný program HFR na obdobie rokov 2016 – 2019 z príspevkov, ktoré uskutočnia do všeobecného rozpočtu Európskej únie prostredníctvom pripísaných príjmov.
            
         
               (7)
            
            
               Uvedené príspevky sú určené na financovanie prevádzky HFR s cieľom podporiť výskumný program, ktorý predpokladá bežnú prevádzku a pravidelnú údržbu HFR. Oficiálne oznámenie o definitívnom odstavení, ktoré predloží prevádzkovateľ NRG holandskému národnému regulačnému orgánu pred vyhlásením stavu bezpečného zakonzervovania, by malo mať za následok pozastavenie platieb, ktoré treba poukázať, ako aj výziev na úhradu finančných prostriedkov zo strany Komisie,
            
         PRIJALA TOTO ROZHODNUTIE:
   Článok 1
   Doplnkový výskumný program týkajúci sa prevádzky HFR, ktorého ciele sú stanovené v prílohe I, sa prijíma na obdobie štyroch rokov so začiatkom 1. januára 2016.
   Článok 2
   Náklady na vykonávanie programu odhadované na 30,2 milióna EUR sa v celom rozsahu financujú z príspevkov Francúzska a Holandska prostredníctvom CEA a NRG. Rozdelenie tejto sumy je stanovené v prílohe II. Tento príspevok sa považuje za pripísaný príjem v súlade s článkom 21 ods. 2 nariadenia Rady (EÚ, Euratom) č. 966/2012 (2).
   Článok 3
   1.   Za riadenie programu zodpovedá Komisia. Na uvedený účel využíva služby Spoločného výskumného centra.
   2.   Komisia priebežne informuje Správnu radu Spoločného výskumného centra o vykonávaní programu.
   Článok 4
   V prípade, že NRG oficiálne oznámi definitívne odstavenie HFR holandskému národnému regulačnému orgánu (pred vyhlásením stavu bezpečného zakonzervovania), Francúzsko a Holandsko konajúce prostredníctvom CEA a NRG sa zbavujú povinnosti poukázať ďalšie platby a Komisia prestane uskutočňovať výzvy na úhradu finančných prostriedkov.
   Článok 5
   Komisia predloží Európskemu parlamentu a Rade záverečnú správu o vykonávaní tohto rozhodnutia po ukončení doplnkového výskumného programu HFR na obdobie rokov 2016 – 2019.
   Článok 6
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. januára 2016.
   Článok 7
   Toto rozhodnutie je určené členským štátom.
   
      V Bruseli 29. mája 2017
      
         
            Za Radu
         
         
            predseda
         
         C. CORDONA
      
   
   
      (1)  Rozhodnutie Rady 2012/709/Euratom z 13. novembra 2012 o prijatí doplnkového výskumného programu na obdobie rokov 2012 – 2015 týkajúceho sa reaktora s vysokým tokom neutrónov, ktorý má vykonávať Spoločné výskumné centrum Európskeho spoločenstva pre atómovú energiu (Ú. v. EÚ L 321, 20.11.2012, s. 59).
   
      (2)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).
   
      PRÍLOHA I
      VEDECKÉ A TECHNICKÉ CIELE
      Hlavné ciele doplnkového výskumného programu sú:
      
                  1.
               
               
                  Zaistiť bezpečnú a spoľahlivú prevádzku HFR tak, aby sa zaručila dostupnosť toku neutrónov na pokusné účely.
               
            
                  2.
               
               
                  Umožniť výskumným ústavom účinne využívať HFR v širokej škále oblastí výskumu: zvýšenie bezpečnosti jadrových reaktorov; ochrana zdravia (vrátane vývoja lekárskych izotopov); jadrová syntéza; základný výskum; odborná príprava; a nakladanie s odpadom (vrátane bezpečnosti správania sa jadrových palív pre reaktorové systémy s významom pre Európu).
               
            
   
      PRÍLOHA II
      ROZDELENIE PRÍSPEVKOV
      Príspevky na doplnkový výskumný program pochádzajú od Holandska a Francúzska.
      Tieto príspevky sa rozdeľujú takto:
      
                   
               
               
                  Francúzsko: 1,2 milióna EUR
               
            
                   
               
               
                  Holandsko: 29 miliónov EUR
               
            
                   
               
               
                  Spolu: 30,2 milióna EUR.
               
            Tieto príspevky sa platia do všeobecného rozpočtu Európskej únie a musia sa prideliť na tento program. Z časti príspevkov podľa tohto doplnkového programu sa môžu takisto uhradiť výdavky vynaložené na prevádzku HFR počas roka 2016 v súlade s pracovným programom, ktorý sa dohodne medzi prispievajúcimi členskými štátmi a Komisiou.
      Tieto príspevky sú pevne stanovené a nie je ich možné upravovať podľa meniacich sa nákladov na prevádzku, údržbu a vyraďovanie z prevádzky.